এর মধ্যে ১৯৬৯ পেরিয়ে ১৯৭০ এর ঐতিহাসিক জাতীয় ও প্রাদেশিক পরিষদ নির্বাচন সম্পন্ন হয়েছে। ছয় দফায় পূর্ণ স্বায়ত্তশাসনের ম্যান্ডেট চেয়ে বঙ্গবন্ধুর আহ্বানে আপামর বাঙ্গালি জাতি নিরঙ্কুুশ নির্বাচনী বিজয় এনে দিয়েছে তাঁকে। ১৯৭১-এর পয়লা মার্চ ঢাকায় জাতীয় পরিষদের অধিবেশন বসবে বলে স্থীর হয়, বঙ্গবন্ধুর অনমনীয় দাবী ও দৃঢ়তার মুখে। কিন্তু শুরু হয় নানা যড়যন্ত্র। প্রবল আপত্তি আসে ভুট্টোর কাছ থেকে। শেষ পর্যন্ত জেনারেল ইয়াহিয়ার ভাষণে অধিবেশন স্থগিত ঘোষণা করা হয়। বিক্ষোভে ফেটে পড়ে বাঙ্গালি ছাত্র-জনতা। বাঙ্গালি জাতীয়তাবাদী সংগ্রামের চূড়ান্ত অধ্যায় রচিত হওয়ার ক্ষণ উপস্থিত হয়। ছাত্রদের ১১ দফা বা আওয়ামী লীগের ৬ দফা আর নয়। জনতার কণ্ঠে তখন ১ দফা। বাংলার স্বাধীনতা। ‘বীর বাঙ্গালি অস্ত্র ধর বাংলাদেশ স্বাধীন করো’ শ্লোগানে উত্তাল বাংলাদেশ। ছাত্রদের মধ্যে সামরিক প্রস্তুতি গ্রহণের জোর তাগিদ তখন। এ সময় ১ মার্চ রাতে ঢাকা বিশ্ববিদ্যালয়ের ফজলুল হক হলে আমরা সূর্যসেন স্কোয়াড গড়ে তুলি। নামটি আমারই দেয়া। ১৫ সদস্যের প্রায় সকলে ছিল ছাত্রলীগের বিপ্লবী ধারার সদস্য। এই স্কোয়াডের অধিনায়ক মনোনীত করা হয় আমাকে। এর আগে ১৯৬৭ এবং ১৯৬৯ সালে দেশকে স্বাধীন করার জন্য তাহেরের অনুপ্রেরণায় আমার লেখাপড়া ছেড়ে দিয়ে টেকনাফ এবং রুমার গহীন অরণ্যে সশস্ত্র যুদ্ধের প্রস্তুতির কথা ছাত্রলীগে আমার ঘনিষ্ঠ বন্ধুরা জানতো। তাহেরের দেয়া প্রশিক্ষণ আমরা কাজে লাগাই। ২ মার্চ রাত থেকে ফজলুল হক হলে তৈরি করা হয় মলোটভ ককটেল ও উচ্চশব্দ সৃষ্টিকারী বোমা। বঙ্গবন্ধুর আহ্বানে অসহযোগ আন্দোলন চলাকালে প্রতিরাত্রে ঢাকা শহরের বিভিন্ন স্থানে সূর্যসেন স্কোয়াডের বানানো বোমা বিস্ফোরণ ঘটানো হয়। এ’টি করা হয় মুলতঃ জনগণকে এই বার্তা দিতে যে, স্বাধীনতার জন্য সশস্ত্র প্রস্তুতি এগিয়ে চলেছে। শুধু তাই নয়, যুদ্ধ প্রস্তুতিতে জনগণকে সম্পৃক্ত করার জন্য সূর্যসেন স্কোয়াডের সদস্যরা বাসে, ট্রেনে জনগণকে উদ্দেশ্য করে তাহেরের অপ্রচলিত যুদ্ধ কৌশলের নানা দিক বোধগম্য ভাষায় বক্তৃতা আকারে তুলে ধরত, যাতে তারা স্বউদ্যোগে বঙ্গবন্ধুর সেই আহ্বান – ‘তোমাদের যা কিছু আছে তাই নিয়ে শত্র“র মোকাবেলা করতে হবে’ – কার্যকর করতে পারে।